Abdulla Aripov MDH doirasida to‘laqonli erkin savdo hududi tashkil etishga e'tibor qaratdi

Toshkent shahrida o‘tkazilgan MDH Hukumat rahbarlari Kengashining joriy yig‘ilishida O‘zbekiston Respublikasi Bosh vaziri Abdulla Aripov "O‘zbekiston tomoni MDHdagi faoliyatini yangi sifat bosqichiga olib chiqishga intilayotgani“ni bildirib o‘tdi.
Kengaytirilgan tartibda o‘tgan majlisda nutq so‘zlagan O‘zbekiston hukumati rahbari, eng avvalo, savdo, investitsiya, transport, turizm va ta'lim, shuningdek, xavfsizlik masalalarida a'zo davlatlar bilan hamkorlikni rivojlantirishga tayyor ekanini aytgan.
Abdulla Aripov Toshkent shahridagi yig‘ilishda ishtirok etayotgan hukumat rahbarlarini MDH doirasida to‘laqonli erkin savdo hududini yaratish zarurligini, shu ma'noda masalaga e'tibor qaratish lozimligini ma'lum qildi. Bosh vazir shuning bilan o‘zaro tovar ayirboshlash hajmi oshishi, yangi korxonalar barpo etilishi va ish o‘rni paydo bo‘lishiga ishonch bildirdi.
"O‘zbekiston an'anaviy tarzda Hamdo‘stlik platformasini yaxlit va samarali erkin fikr almashish maydoni sifatida ko‘radi. Shuningdek, dolzarb masalalarda yakdil qarorga kelishda foydali hisoblanadi”, deydi Abdulla Aripov.